આપણે જેમ ક્રિકેટમાં ભારત અને પાકિસ્તાન વચ્ચે દુશ્મની રાજકારણની જેમ રમતનાં મેદાનમાં પણ જોવા મળે છે એમ બે ક્લબ વચ્ચેની હરીફાઈમાં છાશવારે રાજકારણ ઘુસી જતું હોય છે. અને દર વખતે બે વિરોધી વિચારધારા કે કે અલગ અલગ સમુદાયોનું પ્રતિનિધિત્વ કરનાર બે ક્લબો એકબીજાની કટ્ટર હરીફ બની જાય છે. સ્પેનમાં એક તરફ રાજાશાહીનો પ્રભાવ જોવા મળે છે જયારે બીજી તરફ કેટેલોનિયા, બાસ્ક પ્રદેશ જેવા પ્રેદેશોની સ્વાયત્તા નું પણ અલગ મહત્વ છે. બાર્સેલોના કેટેલોનિયાની સ્વાયત્તાનું ખુલ્લેઆમ સમર્થન કરે છે જયારે રીઆલ મેડ્રીડ અને RCD(રોયલ સ્પોર્ટ્સ ક્લબ) એસ્પાન્યોલ જેવી કલબ્સ પોતાનાં નામમાં રોયલ (એટલે કે રીઆલ) જેવા નામ રાખી રાજાશાહીનું સમર્થન કરે છે. અને એટલેજ બાર્સેલોના અને રીઆલ મેડ્રીડની હરીફાઈ (જે એલ ક્લાસીકો તરીકે ઓળખાય છે) અને બાર્સેલોના અને એસ્પાન્યોલ વચ્ચેની હરીફાઈ માત્ર મેદાન પર જ નહીં, મેદાનની બહાર પણ આટલી જ કટ્ટર હોય છે.